ବସନ୍ତ ଦାସ (ଗୀତିକବି)

ବସନ୍ତ ଦାସ (୧୯ ଫେବୃଆରୀ ୧୯୫୪) ଜଣେ ଭାରତୀୟ ଓଡ଼ିଆ-ଭାଷୀ ଗୀତିକବି । ତାଙ୍କର ଅନେକ ଗୀତିକବିତା ଆକାଶବାଣୀ କଟକରୁ ପ୍ରସାରିତ ଓ ପତ୍ରପତ୍ରିକାରେ ପ୍ରକାଶିତ ।

 ସଂକ୍ଷିପ୍ତ ଜୀବନୀ 
ବସନ୍ତ ଦାସ ଯାଜପୁର ଜିଲ୍ଲାର ସୟଦପୁର ନିକଟସ୍ଥ ବିଦାପଡ଼ା ଗ୍ରାମରେ ତା ୧୯୫୪ ଫେବୃଆରୀ ୨ ତାରିଖରେ ପିତା ଧୃବ ଚରଣ ଦାସ ଓ ମାତା ସୁବାସିନୀଙ୍କ ଔରସରୁ ଜନ୍ମଗ୍ରହଣ କରିଥିଲେ ।  ବ୍ରଜ ସୁନ୍ଦର ଉଚ୍ଚ ବିଦ୍ୟାଳୟରୁ ମେଟ୍ରିକ୍ ପରେ ଯାଜପୁରର ନରସିଂହ ଚୌଧୁରୀ ମହାବିଦ୍ୟାଳୟରୁ ୧୯୭୫ ମସିହାରେ ଡିଗ୍ରୀ ଓ ପରେ କଟକସ୍ଥ ଆକାଉଣ୍ଟାଣ୍ଟସି କଲେଜରୁ କଷ୍ଟ ଅକାଉଣ୍ଟାନସି କରିଥିଲେ । ୧୯୭୪ ମସିହାରେ ସେ ଆକାଶବାଣୀ କଟକ କେନ୍ଦ୍ରକୁ ପଠେଇଥିବା ୬୨ଟି ଗୀତକୁ ସମୀକ୍ଷା କରି ୧୯୭୮ ମସିହାରେ ଗୀତିକାର ଭାବରେ ସ୍ବୀକୃତି ଦେଇଥିଲେ । ୨୦୦୯ରେ ଆକାଶବାଣୀ ଜୟପୁରରୁ ମଧ୍ୟ ସ୍ୱୀକୃତିପ୍ରାପ୍ତ ଗୀତିକାରର ମାନ୍ୟତା ପାଇଥିଲେ । ୧୯୮୩ରେ ତାଙ୍କର କଣ୍ଠଶିଳ୍ପୀ ରଘୁନାଥ ପାଣିଗ୍ରାହୀଙ୍କ ସହିତ ସାକ୍ଷାତ ହେଲା । ସେ ତାଙ୍କୁ ଗୀତିକବିତାର ବିଭିନ୍ନ ଧାରା ଓ ଦିଗ ସହିତ ପରିଚିତ କରାଇଲେ । ସେଇ ବର୍ଷ ଆକାଶବାଣୀର ଡ ସୁଧା ମିଶ୍ର ତାଙ୍କର ଗୋଟିଏ ଗୀତକୁ 'ସଜଫୁଲ' କାର୍ଯ୍ୟକ୍ରମ ପାଇଁ ପସନ୍ଦ କଲେ । ସଂଗୀତକାର ଶ୍ରୀବତ୍ସ ପଟ୍ଟନାୟକଙ୍କ ପରାମର୍ଶରେ ଖୋକା ଭାଇ ଓରଫ ଅକ୍ଷୟ ମହାନ୍ତି ଗୀତଟିକୁ ଆମୂଳଚୁଳ ଦେଖିଲେ । ଗୀତଟିର ଗୋଟିଏ ବି ଶବ୍ଦ ପରିବର୍ତ୍ତନ ନ କରି ଖୋକା ଭାଇ ଗାଇଥିଲେ ଯାହା ଆକାଶବାଣୀରେ ଅନେକବାର ପ୍ରସାରିତ ହୋଇଥିଲା । ଗୀତଟି ଥିଲା 'ଜଳିବାକୁ ତୁମେ ଦେଇଛ ଇନ୍ଧନ ଦୀପଠୁ ବଳିତା ଯାଏଁ' । ସେହିପରି ଆଉ ଏକ ଗୀତ 'ତମେ ଗଲାପରେ' ମିତାଲି ଚିନାରାଙ୍କ କଣ୍ଠରେ ଅନେକବାର ଆକାଶବାଣୀରୁ ପ୍ରସାରିତ । ସୁରମଣି ପଦ୍ମଶ୍ରୀ ରଘୁନାଥ ପାଣିଗ୍ରାହୀ, ରାଧାକୃଷ୍ଣ ଭଞ୍ଜ , ଅକ୍ଷୟ ମହାନ୍ତି, ସୁଚିତ୍ରା ମହାପାତ୍ର, ଆରତୀ ଗୋସ୍ୱାମୀ, ଦିବାକର ମହାନ୍ତି, ମୀତାଲି ଚିନାରା, ଶେଖର ଘୋଷ, ଶ୍ରୀକାନ୍ତ ଦାସ, ଲତା ଘୋଷ, ଦେବାଶିଷ ମହାପାତ୍ର, ଦୀପ୍ତିରେଖା ପାଢ଼ୀ, ବିଷ୍ଣୁ ମୋହନ କବି, କରୁଣାକର ସେଠି, ଶୈଳଭାମା ମହାପାତ୍ର, ଇରା ମହାନ୍ତି , ଅଞଳୀ ମିଶ୍ର, ଅସୀମା ପଣ୍ଡା, ସମୀକ୍ଷା ମିଶ୍ର, ସତ୍ୟ ସିଦ୍ଧାନ୍ତ, ଶରଣ୍ୟା ମିଶ୍ର, ଆଦି ଅନେକ କଣ୍ଠଶିଳ୍ପୀ ତାଙ୍କର ଶହେରୁ ଅଧିକ ଗୀତିକବିତା ଗାନ କରିଛନ୍ତି । ତାଙ୍କର ଗୋଟିଏ ଓଡ଼ିଆ ଗଜଲ୍ ଭାରତର ପ୍ରସିଦ୍ଧ ଗଜଲ୍ ଗାୟକ ତଲତ୍ ଅଜିଜ୍ ଓଡ଼ିଆ ଭାଷାର ଗୀତ ଭାବରେ ପ୍ରଥମ ଥର ଗାଇଥିଲେ ।

 ରଚନାବଳୀ 
 ଗୋଧୂଳିର ଚିଠି
 ଜହ୍ନ ଠାରିଦେଲା ମତେ
 ଏକାନ୍ତରେ ଏକାଏକା
 ନୀରବ ରାତିର ଗୀତି
 ମାୟା ମୟୁରୀ
 ରହିଲେ ରହିଲା ବାକି
 ପାନ୍ଥଶାଳାର ଲିପି
 କୁଆଁରୀ ବଉଳ

 ସମ୍ମାନ ଓ ପୁରସ୍କାର 

ଗୀତିକବି ସମାଜ ସମ୍ମାନ
 ଆଖିଳଚକ୍ର ସମ୍ମାନ
 କଳା ସୌରଭ ସମ୍ମାନ
 ଫକୀର ମୋହନ ସାହିତ୍ୟ ପରିଷଦ ସମ୍ମାନ
 ଶ୍ରୀମୟୀ ନୃତ୍ୟ ଅନୁଷ୍ଠାନ ସମ୍ମାନ
 ଗୋଧୂଳି ସାହିତ୍ୟ ଗୀତିକବି ସମ୍ମାନ
 ଅନ୍ନପୂର୍ଣ୍ଣା ନନ୍ଦ ସ୍ମୃତି ସମ୍ମାନ
 ବିରଜାକୃପା ସାହିତ୍ୟ ପରିବାରର "ବିରଜାଶ୍ରୀ" ପୁରସ୍କାର

 ଆଧାର 

ଶ୍ରେଣୀ:୧୯୫୪ ଜନ୍ମ
ଶ୍ରେଣୀ:ଓଡ଼ିଆ ଲେଖକ
ଶ୍ରେଣୀ:ଓଡ଼ିଆ ଗୀତିକବି
ଶ୍ରେଣୀ:ଯାଜପୁର ଜିଲ୍ଲାର ଲୋକ